b'\n_START_ARTICLE_\nMuraka looduskaitseala\n_START_PARAGRAPH_\nMuraka looduskaitseala on kaitstav piirkond, mis asub Ida-Virumaal, piirnedes Alutaguse ja L\xc3\xbcganuse vallaga. 17. juunist 1997 on Muraka looduskaitseala arvatud Ramsari-alade hulka. Kaitseala pindala on 14058,7 hektarit._NEWLINE_Muraka looduskaitseala on \xc3\xbcks Eesti suurimaid loodusmaastikukomplekse.\n_START_SECTION_\nAjalugu\n_START_PARAGRAPH_\nKaitseala ajalugu ulatub 1938. aastasse, mil t\xc3\xbckike Muraka soostikust (Ratva raba reservaat) arvati kaitse alla, kuna seal pesitses kaljukotkas. Tollase pindalaga 1100 hektarit oli see Eesti suurim. Aastal 1957 asutati Muraka raba botaanilis-zooloogiline keeluala. Enamiku praeguse looduskaitseala piirid ja staatus kinnitati 1997. aastal (pindala 13 059 hektarit), 2007. aastal uuendati looduskaitseala eeskirjad, mist\xc3\xb5ttu suurenes pisut ka pindala.\n_START_SECTION_\nLoodus\n_START_PARAGRAPH_\nKaitsealal on erilist t\xc3\xa4helepanu p\xc3\xb6\xc3\xb6ratud Muraka-Ratva soostiku ja selle bioloogilise mitmekesisuse s\xc3\xa4ilimiseks, kaasa arvatud viimaste elupaigad, samuti kaitstakse sealseid loodusmetsi. Sealsel territooriumil elab I kategooria kaitsealuseid liike, n\xc3\xa4iteks lendorav, must-toonekurg jt. K\xc3\xb5ige esinduslikum ongi sealse linnustiku koosseis._NEWLINE_Looduskaitsealal on eristatud 18 sihtkaitse- ja 6 piiranguv\xc3\xb6\xc3\xb6ndit._NEWLINE_Looduskaitseala heaolu eest seisavad Keskkonnaministeeriumi Ida-Virumaa keskkonnateenistus ja Riiklik Looduskaitsekeskus, kes vastutab peaasjalikult kaitse korraldamise eest.'